Grzegorz Kulik

**Grzegorz Kulik** (nar. 19 siyrpnia 1983 we Bytōmiu) to je ślōnski działŏcz, podszukowŏcz i popularyzatōr ślōnskij gŏdki, przekłŏdŏcz, bloger i youtuber, laureat Nadgrody miana ks. Augustina Weltzla „Gōrnoślōnski Tacyt” za 2018 rok za ônego przekłŏdy ksiōnżek a ôgōlnõ działalność.

## Biografijŏ
Je ôn ze ślōnskij familije; ônego praôjce we 18. stoleciu pōmiyszkali we Rokitnicy. Narodziōł sie we Bytōmiu. Ôd 1998 do 2002 uczōł sie we Liceum Ôgōlniebildujōncym miana Powstańcōw Ślōnskich we Radziōnkowie, kaj tyż pōmiyszkoł we dzielnicy Rojca. Niyskorzij, ôd 2002 do 2004 chodziōł do Sztudium Bedynōngu Ruchu Turystycznego we Zespole Szkōł Gastrōnōmiczno-Hotelarskich we Bytōmiu. We 2005 roku sużōł we wojsku, we 1 Warszawskij Brygadzie Pancernyj miana Tadeusza Kościuszki. Ôd 2006 roku sztudiyrowoł polityczny marketing i dziynnikarstwo we Wyższyj Szkole Ekōnōmije i Administracyje we Bytōmiu, nale przerwoł sztudia po piyńciu symestrach.

Robiōł na roztōmajtych stanowiskach, m.in. robiōł za szpecyjalistã do spraw turystyki we latach 2008–2011, we 2006 robiōł za obra w Irlandyji, we 2007 roku bōł tam tyż mynedżerym hotelowyj restauracyje, a tyż robiōł za recepcjōnistã i obra we hotelu we Bajerach. We 2012 roku bōł kandydŏtym na rajcã we Bytōmiu ôd Ruchu Autōnōmije Ślōnska we przedterminowym welowaniu.

## Działalność i publikacyje
Je (społym ze Rafałym Szymōm a Pejterym Długoszym) jednym ze założycielōw i redachtorōw ślōnskigo zerwisu Wachtyrz.eu (2018). Je założycielym projektu Silling, co na ônego neczajcie idzie znojść katalog ôprogramowaniŏ po ślōnsku, Korpus Ślōnskij Mŏwy a translatōr polsko-ślōnski i ślōnsko-polski. Korpusu Ślōnskij Mŏwy ôd Kulika sie używŏ do analizy statystycznyj, testowaniŏ hipotez statystycznych, sprawdzaniŏ wystōmpiyń abo weryfikowaniŏ prawideł gŏdki na ônyj danym polu.

Ôd 2016 roku we portalu YouTube kludzi kanał wideobloga *[https://www.youtube.com/chwilazgodkom Chwila z gŏdkōm]*, kaj ekleruje prawidła gŏdaniŏ po ślōnsku i ślabikŏrzowyj ôrtografije. Mioł bloga pod adresōm poslunsku.eu. Ôd 2016 mŏ swojã neczajtã – grzegorzkulik.pl.

Napisoł ślōnskõ lokalizacyjõ do szpilu Euro Truck Simulator 2, ślōnske podnapisy do filmōw *[[Gwiyzdne Wojny, part IV: Nowŏ Nadzieja]]* (2013) i *[[Pulp Fiction]]* (2020), ślōnske lokalizacyje dlŏ WordPressa (2016) i przeglōndarki Firefox (2021). Stworzōł szkrypt ślōnskij wersyje Facebooka, nale ônego cołki przekłŏd niyma ôd Kulika, wyszukiwŏcza Google, a tyż zerwisu YouTube. Zrobiōł ślōnskõ tastaturã dlŏ systymōw Microsoft Windows, Mac OS i Linux. We 2016 roku napisoł ślōnski korektōr tekstu. We ônego publicznych wystōmpiyniach gŏdŏ ino po ślōnsku.

### Przekłŏdy ksiōnżek
Przekłŏdy ksiōnżek na ślōnskõ gŏdkã ôd Kulika:

* *[[Godniŏ pieśń]]* (*A Christmas Carol*) ôd Charlesa Dickensa, Silesia Progress, 2017
* *[[Drach (rōman)|Drach]] ôd [[Szczepan Twardoch|Szczepana Twardocha]], [[Wydawnictwo Literackie]], 2018*
* *[[Mały Princ]]* (*Le Petit Prince*) ôd Antoine’a de Saint-Exupery’ego, Media Rodzina, 2018
* *[[Przigody ôd Alicyje we Kraju Dziwōw]]* (*Alice’s Adventures in Wonderland*) ôd Lewisa Carrolla, Silesia Progress, 2020
* ''Hobit, abo tam i nazŏd'' (*The Hobbit or There and Back Again*) ôd J.R.R. Tolkiena, Silesia Progress, 2023

; Silling
We rōmach projektu Silling robiōne sōm tyż przekłŏdy literatury na ślōnskõ gŏdkã. Autorym wszyjskich przekładōw je Grzegorz Kulik. Do dzisiej przełożōnych bōło 8 literackich tekstōw. Sōm to:

;; Przekłady

* *[[Czerwōnŏ Kapuca]]* (Braciŏ Grimm)
* *[[Dej pokōj]]* (Franz Kafka, *Gibs auf*, 1922)
* *[[Jōnek muzykant]]* (Henryk Sienkiewicz, *Janko muzykant*, 1879)
* *[[Ôni sōm z miynsa]]* (Terry Bisson, *They’re Made Out of Meat*, 1991)

;; Transkrypcyjo
* *[[Ostatńi gwojźdźaurz|Ôstatni gwoździŏrz]]* (Feliks Steuer, *Ostatńi gwojźdźaurz*, 1935)
* *[[Tyn Kampf z tym Drachym]]* (Dr. Haase, *Der Kampf mit dem Drachen*, 1889)
* *[[Tyn Ritter Toggenburg]]* (Dr. Haase, *Ritter Toggenburg*, 1889)
* *[[Z naszej źymjy ślůnskej|Z naszyj ziymie ślōnskij]]* (Feliks Steuer, *Z naszej źymjy ślůnskej*, 1935)

## Życie prywatne
Pōmiyszkŏ we Bytōmiu. Publicznie deklaruje przinŏleżność do ślōnskij nacyje.

## Nadgrody
* 2018: Nadgroda miana ks. Augustina Weltzla „Gōrnoślōnski Tacyt” za ôgōlnõ działalności, a ôsobliwie za przekłŏdy *Dracha* ôd Szczepana Twardocha i *Małego Princa* ôd Antoine’a de Saint-Exupéry’ego (laudacyjõ wygosiyła Małgorzata Myśliwiec).

## Necowe ôdwołania
* Ôficjalnŏ zajta ôd Grzegorza Kulika, grzegorzkulik.pl
* Projekt Silling, silling.org
* Artikle ôd Grzegorza Kulika we zerwisie Wachtyrz.eu